আট বছর অতিক্রান্ত! আইনের বেড়াজালে জ্ঞানেশ্বরী এক্সপ্রেস দুর্ঘটনার নিহত ১৭ জন এখনও ‘নিখোঁজ’। ওই ‘নিখোঁজ’দের পরিবারের দাবি, নিয়মকানুন মেনে তাঁদের পরিজনদের রেল মৃত বলে ঘোষণা করুক। যদিও রেল কর্তৃপক্ষের যুক্তি, নিখোঁজদের ‘মৃত’ বলে ঘোষণার বিষয়টি সম্পূর্ণ আদালতের এক্তিয়ারভুক্ত।
মাওবাদীরা ফিসপ্লেট খুলে রাখায় ২০১০ সালের ২৮ মে ভোরে সরডিহা স্টেশনের কাছে জ্ঞানেশ্বরী এক্সপ্রেস লাইনচ্যুত হয়ে পড়ে পাশের লাইনে। সেই সময় একটি মালগাড়ি ওই লাইনে আসছিল। মালগাড়িটির ধাক্কাতে মৃত্যু হয় ১৪১ জন যাত্রীর। এই দিনটার জন্য প্রতি বছর অপেক্ষা করেন ওই রেল দুর্ঘটনায় নিখোঁজদের পরিজনেরা। মঙ্গলবার সকালে সরডিহার স্থানীয় গ্রামবাসীরা পড়ে থাকা জ্ঞানেশ্বরীর আধ ভাঙা কামরাগুলিতে মোমবাতি এবং ফুলের মালা দিয়ে মৃতদের প্রতি শ্রদ্ধা জানিয়েছেন।
দুর্ঘটনাস্থলে পড়ে থাকা দেহাংশগুলির পরিবারের ডিএনএ-ও মেলানো যায়নি। ফলে নিয়মের বেড়াজালে আটকে ১৭ জন যাত্রী খাতায়কলমে এখনও নিখোঁজ। স্বজন হারানো ওই পরিবারের লোকজনের এখন বিশ্বাস, নিখোঁজদের খোঁজ আর মিলবে না। তাই নিয়ম মেনে নিখোঁজদের মৃত বলে ঘোষণা করুক প্রশাসন। যদিও রেল এবং জেলা প্রশাসনের একটা বড় অংশের বক্তব্য, নিখোঁজদের মৃত বলে ঘোষণা করার বিষয়টি আদালতের এক্তিয়ারে পড়ে। 
যদিও নিখোঁজদের পরিবারের সদস্যেরা মনে করেন, যেহেতু ওই ১৭ জনই জ্ঞানেশ্বরীর যাত্রী ছিলেন, তাই মানবিকতার খাতিরে এ ব্যাপারে রেলেরই উদ্যোগী হওয়া উচিত। হাওড়ার বাসিন্দা রাজেশ বাত্রার এক মেয়ে এখনও নিখোঁজের তালিকায়। রাজেশের প্রশ্ন, ‘‘আমার মেয়েও তো টিকিট কেটেই যাত্রী হয়েছিল। তারাই এবার জানাক আমার মেয়ে মৃত।’’ রাজেশবাবুর স্ত্রী, পুত্র ও আরেক কন্যারও মৃত্যু হয়েছে ওই দুর্ঘটনায়। ওই দুর্ঘটনাতে নিজের স্বামীকে হারিয়েছেন হুগলির বাসিন্দা যুথিকা আটাও। তিনিও চান, এবার তাঁর স্বামীকে এবার মৃত বলে ঘোষণা করা হোক।